ET Euroopa Liidu Teataja C 291/196

KONTROLLIKOJA KINNITAV AVALDUS KUUENDA, SEITSMENDA, KAHEKSANDA JA ÜHEKSANDA EUROOPA ARENGUFONDI (EAF) KOHTA 2003. EELARVEAASTAL

(2004/C 291/02)

I — Euroopa Kontrollikoda (edaspidi “kontrollikoda”) on läbi vaadanud kuuenda, seitsmenda, kaheksanda ja üheksanda EAFi raamatupidamiskontod ning nende aluseks olevad tehingud 31. detsembril 2003 lõppenud eelarveaasta osas. Raamatupidamiskontod koosnevad finantsaruannetest, rahalise rakendamise aruannetest ning Euroopa Investeerimispanga (EIP) esitatud finantsaruannetest ja muust teabest (1). Vastavalt finantsmäärustele peab kontrollikoda esitama Euroopa Parlamendile ja nõukogule kinnitava avalduse raamatupidamiskontode usaldatavuse ja nende aluseks olevate tehingute seaduslikkuse ja korrektsuse kohta selle osa EAFi vahendite suhtes, mille finantsjuhtimise eest vastutab komisjon (2). Kontrollikoda viis auditi läbi kooskõlas oma auditipõhimõtete- ja standarditega, milles on üldtunnustatud rahvusvahelised auditistandardid kohandatud EAFi kontekstiga. Audit andis kontrollikojale piisava aluse allpool toodud arvamuste avaldamiseks.

II — Raamatupidamiskontode usaldatavus

Arvesse võtmata järgmisi probleeme:

a) EAFi saadaolevad summad, mis ei olnud 31. detsembri 2003. aasta seisuga bilansi aktivapoolele kantud (sissenõudeid väljastatud 27,5 miljoni euro väärtuses) – tõhusa sisekontrolliprotseduuri puudumisel ei saa kontrollikoda kinnitada nende summade täielikkust; (3)

b) ettemaksed (400 miljonit eurot) – et komisjon ei ole näidanud sissenõutavate summade koguväärtust, ei saa kontrollikoda kindlaks teha, milline osa tuleb saadaolevatele summadele lisada;

c) Stabexi vahendid – komisjon võib ainult osaliselt kindlaks teha Aafrika, Kariibi mere ja Vaikse ookeani piirkonna (AKV) riikide rahakasutuse (sellekohane teave oli veel 2003. aasta lõpus puudulik);

d) bilansis ei kajastu EIPle üle kantud ja kasutamata jäänud summad (209 miljonit eurot);

on kontrollikoda seisukohal, et rahalise rakendamise aruanded 2003. eelarveaasta kohta ning finantsaruanded 31. detsembri 2003. aasta seisuga annavad usaldusväärse pildi kuuenda, seitsmenda, kaheksanda ja üheksanda EAFi tulude ja kulude kohta vastaval eelarveaastal ning nende finantsolukorra kohta aasta lõpul.

III — Raamatupidamiskontode aluseks olevate tehingute seaduslikkus ja korrektsus

Järelevalvesüsteemide ja kontrollide analüüs

Nagu ka 2002. eelarveaasta puhul, kui kontrollikoda juhtis tähelepanu puudustele seoses EAFi audititega ning põhikontrollide puudulikkusele lepingute täitmise ning arvetel näidatud tööde, tarnete ja teenuste tegelikkuse osas, ei saanud kontrollikoda ka 2003. aastal komisjoni järelevalvesüsteeme ja kontrolle täielikult usaldada, ja seda järgnevatel põhjustel:

a) 2003. aastal jätkas komisjon 2001. aastal vastuvõetud sisekontrollistandardite rakendamist oma kesksetes talitustes (4). Standardite mõju on aga piiratud, kuna delegatsioonide tasemel saab neid rakendada alles pärast volituste üleandmise protsessi lõppu ehk kõige varem 2004. aasta lõpus. Samuti puudub rakendatavate meetmete osas piisav kooskõlastus;

b) tegevuskavad, mis esitati 2002. aasta tegevusaruandes või võeti vastu 2003. aastal, on olnud tõhusad välisauditi struktuuri, auditijärelduste tulemusel võetud meetmete, välisabiga seotud riskide analüüsi ning sissenõuete töötlemise osas. Nende tegevuskavade täitmine ning täiel määral rakendamine peaks komisjonile tulevikus tagama hästitoimiva raamistiku, eriti delegatsioonide tasemel;

c) Delegatsioonides ja AKV riikides on järelevalvesüsteemid ja kontrollid lepingute ja maksete osas üldiselt hästi välja töötatud. Küll aga võiks parandada nende rakendamist.

Tehingute audit

Tehingute audit põhines komisjoni valduses olevatel dokumentidel Brüsselis ja võimaluse korral delegatsioonides AKV riikides. Osa auditeid viidi läbi ka kuues AKV riigis kohapeal, kontrollimaks tööde, tarnete ja teenuste tõelisust. Tuleb märkida, et kontrollikoja audit eelarvetoetuse kulude osas lõppes selles etapis, kus toetus maksti abisaajamaade eelarvetesse. Auditi käigus ei tuvastatud mingeid suuremaid probleeme.

Järeldused tehingute seaduslikkuse ja korrektsuse osas

Järeldused põhinevad järelvalvesüsteemide ja kontrollide analüüsil, teatud tehingute auditil ning EuropeAid koostööameti peadirektori aasta tegevusaruande ja avalduse analüüsil. Selle põhjal on kontrollikoda arvamusel, et ilmnenud probleemid ei ole olulise tähtsusega ning et kontodele kirjendatud tulud, EAFi assigneeringud, kohustused ja maksed antud eelarveaasta osas on kokkuvõttes seaduslikud ja korrektsed.

6. ja 7. oktoober 2004 Juan Manuel FABRA VALLÉS president

(1) Vastavalt üheksanda EAFi suhtes kohaldatava finantsmääruse artikli 96 lõike 1, artiklite 100 ja 101 ning artikli 125 lõike 2 sätetele; tegelikkuses puudutab see esiteks peaarvepidaja koostatud bilansse ja nendega kaasnevaid aruandeid ning teiseks tulukalkulatsioone, mis sisaldavad peamise eelarvevahendite käsutaja ja raamatupidaja koostatud tabeleid. Need finantsaruanded esitatakse iga nelja EAFi kohta terviklikul, konsolideeritud kujul. Käesolev avaldus ei hõlma EIP esitatud finantsaruandeid ja muud teavet. (vt joonealune märkus 2).

(2) Vastavalt eespool nimetatud finantsmääruse artikli 103 lõikele 3 ning võttes arvesse sama finantsmääruse artiklit 1 tähendab see, et avaldus ei laiene üheksanda EAFi vahendite sellele osale, mida juhib ja mille eest vastutab EIP.

(3) Eelarve peadirektoraadi peadirektor esitas oma avalduses kaks reservatsiooni EAFi raamatupidamisarvestuse osas: esimene puudutas raskusi vara esitamise kaasajastamisel süsteemi vananenud ülesehituse tõttu, teine aga kontode haldamist.

(4) SEK(2001) 875, mille komisjon on vastu võtnud 27. juunil 2001.